text: Skoler spiller skak
  10 februar 2012 kl. 13.35
  Over 3.000 Syd- og Sønderjyske elever droppede i dag bøgerne til fordel for et spil skak. Forbilledet er Skolernes Motionsdag og potentialet er ifølge Dansk Skoleskak lige så stort.
  På landsplan spillede i alt 55 skoler og over 6.500 elever skak i dag. Heraf var 3.142 elever fra Sydjylland. Her er interessen for skakdagen steget voldsomt fra 15 skoler sidste år til 32 deltagende skoler i år.
  
  Skak er lærerigt
  På Kvaglundskolen ved Esbjerg spillede eleverne mod hinanden og mod skoleinspektør Torben Mørup, der ikke er i tvivl om, hvorfor skoletiden godt kan bruges på et spil skak.
  - Der er rigtig mange kvaliteter i skak, som vi gerne vil give børnene. Det er koncentration og strategi og så er det et sjovt spil, siger skoleinspektør Torben Mørup. 
  Skakdagen er støttet med 500.000 kroner fra Fødevareministeriet og EUs pulje for aktiviteter på landet.
  